เคยมีคนซื้อบะหมี่เกี๊ยวหมูแดงเจ้านี้มาฝากเราหลายครั้ง เราว่าอร่อยดีนะ เกี๊ยวหมูผสมกุ้งรสชาติกำลังดี หมูแดงรสหวานเค็มหอม เส้นบะหมี่เล็กๆ นุ่มเหนียวเด้ง เล็งจะไปกินที่ร้านมานานแล้วแต่ยังไม่มีโอกาส พอดีไปงานแถวศูนย์สิริกิติ์เลยแวะกินซะเลย

บรรยากาศแผงไม่น่านั่งเท่าไหร่ เป็นรถเข็นแล้วตั้งโต๊ะหลายๆ ตัว และมีกลิ่นเหม็นแบบตลาดสด (เราไม่ได้เว่อร์นะ มันมีกลิ่นจริงๆ) แต่ลูกค้าเพียบ มีทั้งนั่งกินที่ร้านและซื้อกลับบ้าน เราลังเลเหมือนกัน จะซื้อกลับหรือกินที่ร้านดี แต่ตั้งใจมากินถึงที่แล้วก็ลุย นั่งที่ร้านนี่แหละ ทนหน่อยเดี๋ยวก็ชินกลิ่น 555

สั่งบะหมี่เกี๊ยวแห้งหมูแดง (40*2) - รอนานนิดนึง ลูกค้าเยอะ บะหมี่แห้งลวกมาพอดี นุุ่ม เหนียว เด้ง ไม่เละ หมูแดงรสอร่อยออกหวานเค็ม ไม่แห้ง รสชาติโอเคเลยไม่ต้องปรุงเพิ่ม แต่บนโต๊ะมีขวดผงชูรสวางไว้ด้วย!!!

คนขายบอกว่าร้านเค้าไม่ใช้ผงชูรส แต่ใครอยากใส่ก็ใส่เองตามชอบ ตั้งขวดไว้ให้บนโต๊ะเลย เอ้า! อร่อยแบบไม่ใส่ชูรสซะด้วย งั้นก็ซื้อกลับไปเผื่อคนที่บ้านดีกว่า มีบะหมี่เกี๊ยวแห้งหมูแดง 3 ห่อ (40*3) + เกี๊ยวน้ำ 1 ชุด (40) 

